\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_

E:

Številka: 090-91/2023/2

Datum: 26. 7. 2023

Zadeva: Izvajanje Zakona o dostopu do informacij javnega značaja – odgovor ministrstva

Zveza: vaš dopis z dne 17. 7. 2023

Spoštovani,

prejeli smo vaš dopis v zvezi z izvajanjem šestega odstavka 10. člena Zakona o dostopu do informacij javnega značaja (ZDIJZ)[[1]](#footnote-1), kjer ste nam postavili naslednja vprašanja:

1. Ali mora javni zavod (npr. za turizem) v primeru, da tri ali več oseb odda vlogo z enakim vprašanjem, objaviti vse odgovore, dokumente na svoji spletni strani?

2. Ali lahko njihove odgovore, dokumente ki sodijo v informacije javnega značaj, objavimo javno na svetovnem spletu (vaši oziroma drugih spletnih straneh, socialnih medijih)?

Ministrstvo za javno upravo (v nadaljnjem besedilu: ministrstvo) kot resorno pristojno ministrstvo za sistemsko urejanje področja informacij javnega značaja, vam v nadaljevanju v skladu z 32. členom ZDIJZ posreduje pravno mnenje.

ZDIJZ za **organe** določa, da je informacija javnega značaja **informacija**, ki izvira iz delovnega področja organa, **nahaja pa se v obliki** dokumenta, zadeve, dosjeja, registra, evidence **ali drugega dokumentarnega gradiva**, ki ga je organ izdelal sam, v sodelovanju z drugim organom, ali pridobil od drugih oseb. ZDIJZ v 6. točki prvega odstavka 10. člena določa, da je vsak organ dolžan posredovati v svetovni splet vse **informacije javnega značaja**, ki so jih prosilci **zahtevali** najmanj trikrat. To pomeni, da se določena informacija javnega značaja **lahko nahaja v več oblikah, saj je poudarek v** 6. točki prvega odstavka 10. člena **na informaciji javnega značaja in ne na obliki v kateri se je že v preteklosti posredovala.** Če pa **se je določena informacija javnega značaja v preteklosti zahtevala trikrat v določeni obliki, ni nobenih ovir, da jo organ objavi na spletu v tej obliki, ne glede na obseg take informacije (npr. veliko število dokumentov). Namreč veliko število dokumentov ne sme biti ovira za objavo, tako kot to velja pri reševanju posameznega zahtevka**.

Kot je že navedeno, organi morajo proaktivno objavljati tudi tiste informacije javnega značaja, ki so jih prosilci najpogosteje **zahtevali**, pa naj gre za dostop ali ponovno uporabo. Zakon je pojem pogostosti določil v obsegu treh zahtevkov.[[2]](#footnote-2) **Proaktivno se seveda objavijo le prosto dostopne informacije javnega značaja in ne vse, za katere je organ prejel tri zahtevke, ki pa jih je moral v skladu z zakonom zavrniti.** Posebej poudarjamo, da v skladu s 6. točko prvega odstavka 2. člena Uredbe o posredovanju in ponovni uporabi informacij javnega značaja[[3]](#footnote-3) mora organ objaviti podatke o najpogosteje zahtevanih informacijah javnega značaja **v katalogu informacij javnega značaja (8. člen v povezavi z 10. členom ZDIJZ).** Organ se na ta način razbremeni administrativnega dela, ker lahko prosilce v prihodnje zgolj napoti na objavo (peti odstavek 6. člena in četrti odstavek 22. člena ZDIJZ). Tako npr. četrti odstavek 22. člena ZDIJZ določa, da če so zahtevane informacije na spletu dostopne in na voljo za ponovno uporabo v odprtem formatu **in** v strojno berljivi obliki (določa jo četrti odstavek 3.a člena ZDIJZ), **skupaj z** objavljenimi pogoji za ponovno uporabo, organ prosilca napoti na ustrezno mesto (**proaktivna transparentnosti)** in o tem napravi uradni zaznamek. Če navedeni pogoji niso kumulativno izpolnjeni napotilo na mesto objave ne zadostuje. Organ informacije redno vzdržuje in skrbi, da so objavljene spletne povezave delujoče. Če organ z navedenimi informacijami ne razpolaga, v katalogu to izrecno navede.

Pri vprašanju, ali lahko njihove odgovore, dokumente ki sodijo v informacije javnega značaj, objavite javno na svetovnem spletu (vaši oziroma drugih spletnih straneh, socialnih medijih) menimo, da gre **za uporabo instituta »ponovne uporabe informacij javnega značaja«.** »Ponovna uporaba informacij javnega značaja« pomeni uporabo s strani fizičnih ali pravnih oseb za pridobitne ali nepridobitne namene razen za prvotni namen v okviru javne naloge, zaradi katerega so bili dokumenti izdelani. Uporaba informacij za izvajanje javnih nalog v organu ali izmenjava informacij med organi za izvajanje javnih nalog se ne šteje za ponovno uporabo informacij (tretji odstavek). Omogočanje ponovne uporabe je javna naloga na podlagi ZDIJZ, in se izvaja samo na podlagi pravil, ki jih ta zakon določa.

Pri ponovni uporabi informacij javnega značaja se zasleduje predvsem gospodarska funkcija informacij javnega značaja. Gre za oplemenitenje, nadgradnjo informacij oziroma surovih podatkov z dodano vrednostjo, kot so npr. različne statistične analize, povezovanje različnih (zbirk) podatkov, interoperabilnost, izdelava spletnih aplikacij, ipd. Smisel instituta ponovne uporabe je tudi v tem, da se oplemenitene informacije ponudijo trgu (bodisi odplačno bodisi neodplačno). Uporabnik ni zavezan, da informacije tudi dejansko oplemeniti. Uporaba informacij javnega značaja v organih za izvajanje njihovih javni nalog ne šteje za ponovno uporabo informacij javnega značaja in se ne obravnava po ZDIJZ, ampak se obravnava po specialnih predpisih.

Za ponovno uporabo je bistveno, da so podatki v obliki, ki omogoča enostavno izdelavo novi produktov oziroma njihovo uporabo za omogočanje različnih storitev. ustrezno je, če uporabniku organ na njegovo zahtevo posreduje surove podatke v strojno berljivem odprtem formatu, ki bi uporabniku dejansko tehnično omogočal obdelavo podatkov za željen namen.

ZDIJZ določa (17. člen), da mora v zahtevi za ponovno uporabo informacij javnega značaja prosilec (npr. občina) opredeliti:

1. informacijo, ki jo želi ponovno uporabiti;
2. na kakšen način želi prevzeti vsebino zahtevane informacije (klasičen ali elektronski zapis ter praviloma tudi oblika in nosilec zapisa);
3. **za kakšen namen želi informacijo ponovno uporabiti.**

**O zahtevi za ponovno uporabo organ odloči s pisno odločbo.** Zaradi kompleksnejše narave pravice do ponovne uporabe informacij javnega značaja se pričakuje, da mora organ v večini primerov določiti posebne pogoje za ponovno uporabo. Če je edini pogoj ponovne uporabe navedba vira, organ ne glede na prejšnji stavek o tem napravi zgolj uradni zaznamek (22. člen ZDIJZ, torej ni potrebna posebna ugodilna pisna odločba). Če so zahtevane informacije na spletu dostopne in na voljo za ponovno uporabo v odprtem formatu in v strojno berljivi obliki, skupaj z objavljenimi pogoji za ponovno uporabo, organ prosilca napoti na ustrezno mesto in o tem napravi uradni zaznamek. Ne glede na to lahko prosilec zahteva ponovno uporabo pod drugačnimi pogoji od tistih, ki jih je organ navedel ob podatkih.

ZDIJZ določa (34.a člen), da **je obvezen pogoj za ponovno uporabo informacij javnega značaja navedba vira.** Pod vir podatkov je mišljena navedba institucije, od koder podatki izvirajo, spletno mesto, kjer so bili pridobljeni, in dan, na katerega so bili podatki pridobljeni.[[4]](#footnote-4) **Organ lahko določi tudi druge pogoje ponovne uporabe, če je to potrebno:**

-        zaradi zagotavljanja ažurnosti in pravilnosti informacije javnega značaja,

-        za pravilno razumevanje informacije javnega značaja ali

-        zaradi zagotavljanja povratnih informacij uporabnikom oziroma organu.

Ker določitev pogojev v praksi pomeni omejevanje ponovne uporabe je pristop k določanju pogojev omejen le na tiste informacije, za katere organ oceni, da je to nujno potrebno. Kadar zavezanci izdajo druge pogoje (razen navedbe vira) morajo o tem izdati upravno odločbo. Pri čemer omejevanje formata in oblike informacije ni eden od zakonskih razlogov za omejitev ponovne uporabe. **Glede posebnih pogojev za ponovno uporabo je treba upoštevati tudi določbe področnih predpisov.**

Šteje se, da metapodatki zavezancev za ponovno uporabo predstavljajo uradno besedilo z upravnega področja v smislu zakona, ki ureja avtorsko in sorodne pravice (so nevarovana dela). Ponovna uporaba metapodatkov je brezplačna in prosta.

Na koncu poudarjamo, da ministrstvo lahko posreduje le neobvezno in nezavezujoče pravno mnenje, v katerem je smiselno/splošno zajet odgovor na vaše vprašanje, ki omogoča subsumpcijo vam znanih dejstev pod ustrezno pravno normo. V konkretnih upravnih zadevah določbe predpisov izvajajo upravni organi in sodišča, ki o zadevah samostojno odločajo.

Več o obveznostih zavezancev po ZDIJZ si lahko preberete na spletni strani Sektorja za transparentnost in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Mateja Mahkovec

Ciril Repnik generalna direktorica

sekretar

Poslati po E-pošti:

- naslovniku

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086), [7/18](http://www.uradni-list.si/1/objava.jsp?sop=2018-01-0275)

   in [141/22](http://www.uradni-list.si/1/objava.jsp?sop=2022-01-3466). [↑](#footnote-ref-1)
2. Tako ZDIJZ v 6. točki prvega odstavka 10. člena določa, da je vsak organ dolžan posredovati v svetovni splet vse

   informacije javnega značaja, ki so jih prosilci **zahtevali** najmanj trikrat. [↑](#footnote-ref-2)
3. Uradni list RS, št. [24/16](http://www.uradni-list.si/1/objava.jsp?sop=2016-01-0994). [↑](#footnote-ref-3)
4. Priročnik za odpiranje podatkov javnega sektorja:

   https://nio.gov.si/nio/asset/prirocnik+za+odpiranje+podatkov+javnega+sektorja-725 [↑](#footnote-ref-4)